Návrh

ZÁKON

z ..........2014,

ktorým sa mení a dopĺňa zákon č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov v znení zákona č. 547/2011 Z. z. a zákona č. 352/2013 Z. z. sa mení a dopĺňa takto:

1. § 2 vrátane nadpisu znie:
„§ 2
Názov zoskupenia

Názvom zoskupenia sa rozumie názov, pod ktorým je zoskupenie zapísané v Registri európskych zoskupení územnej spolupráce (ďalej len "register"). Názov zoskupenia musí obsahovať označenie "európske zoskupenie územnej spolupráce" alebo skratku "e. z. ú. s." a musí sa odlišovať od názvu iných už existujúcich alebo zaniknutých zoskupení. Iné osoby nemôžu toto označenie vo svojom názve alebo v obchodnom mene používať.“.

2. V § 3 odsek 2 znie:

„(2) Slovenským subjektom, ktorý môže byť členom zoskupenia, je
a) Slovenská republika,
b) vyšší územný celok,
c) obec,
d) právnická osoba podľa osobitného predpisu,2) ktorá má sídlo na území Slovenskej republiky,
e) združenie právnických osôb, ktorého členmi sú subjekty uvedené pod písmenami a) až d).“.

Poznámka pod čiarou k odkazu 2 znie:

„2) § 3 a 21 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.
§ 6 ods. 2 a § 8 ods. 1 písm. a) zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. 
Čl. 3 ods. 1 písm. e) nariadenia (ES) č. 1082/2006 v platnom znení.“.

3. Slovo „ministerstvo“ vo všetkých tvaroch sa v celom texte zákona nahrádza slovami „ústredný orgán štátnej správy“ v príslušnom tvare.

4. V § 3 ods. 3 sa slovo „štát“ nahrádza slovami „Slovenskú republiku“.

5. V § 3 sa vypúšťa odsek 5.

Doterajší odsek 6 sa označuje ako odsek 5.

6. § 3 odsek 5 znie:

„(5) Zahraničný subjekt sa podľa osobitného predpisu 3a) môže stať členom zoskupenia na území Slovenskej republiky, ak spĺňa podmienky členstva v zoskupení podľa právneho poriadku štátu, na ktorého území sa nachádza alebo má sídlo, a predloží súhlas štátu s členstvom v zoskupení.“.

Poznámka pod čiarou k odkazu 3a znie:

„3a) Čl. 3 ods. 1 nariadenia (ES) č. 1082/2006 v platnom znení.“.

7. V § 4 odseky 1 a 2 znejú:

„(1) Registrový úrad je Úrad vlády Slovenskej republiky (ďalej len „registrový úrad“).

  (2) Registrový úrad
a) vedie register a je jeho správcom podľa osobitného predpisu, 4)
b) prijíma oznámenia a udeľuje súhlas s účasťou slovenských subjektov v zoskupení založenom na území členského štátu Európskej únie (ďalej len „členský štát“) podľa osobitného predpisu, 4a) 
c) schvaľuje dohovor a každú jeho zmenu podľa osobitného predpisu, 4b)
d) rozhoduje o zápise zoskupenia do registra, o zápise zmien zapisovaných údajov a o výmaze zoskupenia z registra,
e) prijíma oznámenia slovenských subjektov o registrácii alebo uverejnení dohovoru a stanov zoskupení založených na území iného členského štátu,
f) dohliada, či zoskupenie plní účel, na ktorý bolo založené,
g) vydáva rozhodnutie podľa osobitného predpisu, 5)
h) ukladá pokutu podľa tohto zákona.“.

Poznámky pod čiarou k odkazom 4a, 4b a 5 znejú:
„4a) Čl. 4 ods. 2, 3 a 3a nariadenia (ES) č. 1082/2006 v platnom znení.
4b) Čl. 4 ods. 6 a 6a nariadenia (ES) č. 1082/2006 v platnom znení.
5) Čl. 13 nariadenia (ES) č. 1082/2006 v platnom znení.“.
8. V § 4 odsek 5 znie:

„(5) Register je verejný zoznam. Registrový úrad vydá výpis z registra v listinnej podobe na základe písomnej žiadosti. Výpis z registra obsahuje údaje zapísané v registri v deň jeho vydania.“.

9. § 4 sa dopĺňa odsekmi 6 a 7, ktoré znejú:

„(6) Do registra sa zapisujú v štátnom jazyku  5a) tieto údaje:
a) názov a sídlo zoskupenia,
b) identifikačné číslo,
c) dátum vzniku zoskupenia,
d) doba, na akú sa zoskupenie zakladá,
e) cieľ a úlohy zoskupenia,
f) predmet činnosti podľa § 26 ods. 1,
g) zoznam členov zoskupenia s uvedením ich názvu, sídla a štátu, v ktorom sa nachádzajú alebo majú sídlo,
h) výška vkladu jednotlivých členov a rozsah jeho splatenia, 
i) meno, priezvisko a bydlisko riaditeľa,
j) dátum vstupu a dátum ukončenia likvidácie zoskupenia,
k) dátum zániku zoskupenia,
l) dôvod zániku zoskupenia podľa tohto zákona.

(7) Registrový úrad v registri ukladá a uverejňuje dohovor a stanovy zoskupenia a všetky ich ďalšie zmeny. Dohovor a stanovy podpisujú všetci členovia zoskupenia; pravosť podpisov musí byť úradne osvedčená. Do registra sa ukladá originál alebo úradne osvedčená kópia dohovoru a stanov.“.

Poznámka pod čiarou k odkazu 5a znie:
„5a) Zákon NR SR č. 270/1995 Z. z. o štátnom jazyku Slovenskej republiky v znení neskorších predpisov.“. 

10. Za § 4 sa vkladá § 4a, ktorý vrátane nadpisu znie:

„§ 4a
Konanie o udelení súhlasu a schválení dohovoru

(1) Návrh na udelenie súhlasu s účasťou slovenského subjektu v zoskupení založenom na území členského štátu a schválenie navrhovaného dohovoru alebo návrh na schválenie zmeny dohovoru podáva slovenský subjekt podľa § 3 ods. 2 registrovému úradu.

(2) K návrhu na udelenie súhlasu s účasťou slovenského subjektu v zoskupení založenom na území členského štátu a schválenie navrhovaného dohovoru sa prikladá

a) úradne osvedčená kópia navrhovaného dohovoru,
b) úradne osvedčená kópia navrhovaných stanov a
c) súhlas podľa § 3 ods. 3 alebo ods.  4.
(3) K návrhu na schválenie zmeny dohovoru sa prikladá

a) dohovor s uvedenou zmenou,
b) stanovy s uvedenou zmenou.

(4) Na konanie o udelení súhlasu s účasťou slovenského subjektu v zoskupení založenom na území členského štátu, schválenie navrhovaného dohovoru a schválenie zmeny dohovoru sa vzťahujú ustanovenia všeobecného predpisu o správnom konaní, 5b) ak osobitný predpis 1) alebo tento zákon neustanovuje inak. 

(5) Proti rozhodnutiu o návrhu podľa odseku 1 nie je možné podať opravný prostriedok. Rozhodnutie je preskúmateľné súdom podľa osobitného predpisu. 5c)“.

Poznámky pod čiarou k odkazom 1, 5b a 5c znejú:
„1) Nariadenie Európskeho parlamentu a Rady (ES) č. 1082/2006 z 5. júla 2006 o Európskom zoskupení územnej spolupráce (EZÚS) (Ú. v. EÚ L 210, 31. 7. 2006) v platnom znení.
5b) Zákon č. 71/1967 Zb. o správnom konaní (správny poriadok) v znení neskorších predpisov.
5c) § 247 až 250k zákona č. 99/1963 Zb. Občiansky súdny poriadok v znení neskorších predpisov.“.

11. V § 5 ods. 1 písmeno b) znie:
„b) za trvania zoskupenia zápisom člena zoskupenia do registra.“.

12. V § 5 ods. 2 sa slová „riaditeľa s predchádzajúcim súhlasom zhromaždenia“ nahrádzajú slovom „zoskupenia“.

13. V § 5 odsek 4 znie:

„(4) Registrový úrad vykoná výmaz člena zoskupenia z registra na návrh zoskupenia, ak
a) zhromaždenie rozhodne o jeho vylúčení,
b) člen zoskupenia zanikne alebo
c) člen zoskupenia požiadal o ukončenie svojho členstva v zoskupení.“.

14. V § 6 sa slovo „registrácie“ nahrádza slovami „zápisu do registra“.

15. § 7 až 9 znejú:
„§ 7

(1) Návrh na zápis zoskupenia podávajú zakladatelia alebo nimi zvolený zástupca registrovému úradu. Rozsah oprávnení zvoleného zástupcu určí splnomocnenie zakladateľov.

(2) K návrhu na zápis zoskupenia podľa odseku 1 sa prikladá
a) dohovor,
b) stanovy,
c) súhlas s účasťou zakladateľov v zoskupení udelený podľa osobitného predpisu 4a),
d) znalecký posudok, ktorým sa preukazuje, že hodnota nepeňažného vkladu zodpovedá hodnote prevzatého záväzku na vklad do majetku zoskupenia, ak zakladateľ vložil nepeňažný vklad,
e) listina, ktorou sa preukazuje rozsah splatenia vkladov jednotlivých zakladateľov,
f) listina, ktorou sa preukazuje vznik funkcie riaditeľa,
g) listina, ktorou sa preukazuje bezúhonnosť riaditeľa podľa § 35 ods. 3,  
h) splnomocnenie zvoleného zástupcu, ak návrh na zápis predkladá zvolený zástupca.

§ 8

(1) Registrový úrad vydá rozhodnutie o zápise zoskupenia a vykoná zápis do registra najneskôr do 30 dní od doručenia návrhu na zápis zoskupenia, ak 

a) návrh na zápis zoskupenia spĺňa podmienky podľa § 7, 
b) dohovor a stanovy sú v súlade s týmto zákonom a osobitným predpisom, 1)
c) ide o zoskupenie podľa tohto zákona a podľa osobitného predpisu, 1)
d) všetkým zakladateľom bol udelený súhlas s ich účasťou v zoskupení v súlade s týmto zákonom a osobitným predpisom 1). 

(2) Do registra sa zapisuje každá zmena údajov podľa § 4 ods. 6. Zoskupenie je povinné najneskôr do 30 dní odo dňa, keď nastali účinky právnej skutočnosti zakladajúcej zmenu zapisovaných údajov, podať návrh na zápis zmeny zapisovaných údajov. K návrhu na zápis zmeny zapisovaných údajov sa prikladá listina, z ktorej vyplýva zápis, zmena alebo zánik zapisovaného údaju.

(3) Registrový úrad pridelí zoskupeniu identifikačné číslo v rozhodnutí o zápise zoskupenia.

(4) Zápis do registra sa vykoná ku dňu určenému v návrhu na zápis. Ak sa rozhodnutie o zápise vydá neskôr alebo sa v návrhu neuvádza deň, ku ktorému sa má zápis vykonať, vykoná sa zápis ku dňu vydania tohto rozhodnutia. 
 
(5) Podrobné údaje o názve zoskupenia, identifikačnom čísle, členoch a sídle zoskupenia a ich zmeny zašle registrový úrad do desiatich pracovných dní od právoplatnosti rozhodnutia o zápise do registra Štatistickému úradu Slovenskej republiky. 

§ 9

Registrový úrad zamietne návrh na zápis zoskupenia, ak nie sú splnené podmienky podľa § 8 ods. 1, najneskôr do 30 dní od doručenia návrhu na zápis zoskupenia.“.

16. V § 10 ods. 1 sa za slová „spoločne alebo“ vkladá slovo „nimi“.

17. § 11 vrátane nadpisu nad paragrafom znie:

„Zrušenie zoskupenia
§ 11
Zoskupenie sa zrušuje
a) dňom uvedeným v rozhodnutí zhromaždenia o zrušení zoskupenia, inak dňom, keď bolo toto rozhodnutie prijaté, 
b) dňom uvedeným v rozhodnutí súdu o zrušení zoskupenia, inak dňom, keď toto rozhodnutie nadobudlo právoplatnosť, 
c) zrušením konkurzu po splnení rozvrhového uznesenia alebo zrušením konkurzu z dôvodu, že majetok zoskupenia nepostačuje na úhradu výdavkov a odmenu správcu konkurznej podstaty, alebo zamietnutím návrhu na vyhlásenie konkurzu pre nedostatok majetku alebo zastavením konkurzného konania pre nedostatok majetku alebo zrušením konkurzu pre nedostatok majetku alebo zrušením konkurzu po splnení konečného rozvrhu výťažku,
d) uplynutím času, na ktorý bolo zoskupenie založené.“.

18. V § 12 odseky 1 až 4 znejú:

„(1) Súd na návrh registrového úradu, štátneho orgánu alebo osoby, ktorá preukáže právny záujem, rozhodne o zrušení zoskupenia a o jeho likvidácii, ak
a) zoskupenie v období dlhšom ako jeden rok neplní účel, na ktorý bolo založené, 
b) výdavky a náklady zoskupenia sú neprimerane vysoké voči rozsahu plnenia účelu, na aký bolo založené, 
c) zoskupenie používa príjmy zo svojej činnosti a zverený majetok v rozpore s týmto zákonom alebo osobitným predpisom, 1)
d) zoskupenie prestane spĺňať podmienky podľa § 8 ods. 1 písm. b) alebo písm. c) alebo podľa osobitného predpisu 6a). 

(2) Ak bolo zoskupenie zrušené z dôvodu podľa odseku 1 písm. b), môžu jeho členovia založiť ďalšie zoskupenie alebo sa stať členom už existujúceho zoskupenia najskôr po uplynutí jedného roka od vysporiadania záväzkov zrušeného zoskupenia.

(3) Súd môže na návrh registrového úradu, štátneho orgánu alebo osoby, ktorá preukáže právny záujem, rozhodnúť o zrušení zoskupenia a o jeho likvidácii, ak
a) sa v uplynulých 12 mesiacoch nekonalo zasadanie zhromaždenia, 
b) do uplynutia 6 mesiacov po skončení funkčného obdobia neboli zvolené nové orgány zoskupenia podľa § 15 písm. b) alebo písm. c).

(4) Súd pred rozhodnutím o návrhu na zrušenie zoskupenia môže určiť lehotu na odstránenie dôvodu, pre ktorý bolo zrušenie zoskupenia navrhnuté.“.

Poznámka pod čiarou k odkazu 6a znie:
„6a) Čl. 7 a 14 nariadenia (ES) č. 1082/2006 v platnom znení.“.

19. § 13 sa vypúšťa.

20. § 14 vrátane nadpisu znie:

„§ 14
Zánik zoskupenia

(1) Zoskupenie zaniká ku dňu výmazu z registra. Jeho zániku predchádza zrušenie s likvidáciou.

(2) Likvidačný zostatok sa rozdelí medzi členov zoskupenia v pomere výšky ich splatených vkladov a peňažných príspevkov.

(3) Odmenu likvidátora určí ten, kto likvidátora vymenoval.

(4) Náklady likvidácie sa uhradia z majetku zoskupenia.

(5) Ak tento zákon neustanovuje inak, pri likvidácii sa použijú primerane ustanovenia osobitného predpisu.7)“.

21. V § 15 písmená c) a d) znejú:

„c) kontrolný orgán,
d) ďalšie orgány podľa dohovoru a stanov.“.  

22. § 16 vrátane nadpisu nad paragrafom a § 17 znejú:

„Zhromaždenie
§ 16

(1) Zhromaždenie je najvyšší orgán zoskupenia. Členmi zhromaždenia sú zástupcovia všetkých členov zoskupenia.

Zhromaždenie najmä
a) schvaľuje rozpočet zoskupenia,
b) schvaľuje účtovnú závierku a výročnú správu,
c) rozhoduje o použití zisku alebo spôsobe vyrovnania straty najneskôr do skončenia nasledujúceho účtovného obdobia,
d) rozhoduje o zrušení zoskupenia,
e) rozhoduje o návrhoch na zmeny zapisovaných údajov v registri,
f) volí a odvoláva riaditeľa a určuje jeho plat,
g) volí a odvoláva členov dozornej rady alebo revízora,
h) schvaľuje a odvoláva audítora,
i) menuje a odvoláva likvidátora,
j)  schvaľuje prevody vlastníctva nehnuteľného majetku zoskupenia,
k) rozhoduje o zmenách v stanovách okrem ustanovení, ktoré si členovia vyhradili v dohovore.

(2) Zhromaždenie rozhoduje aj o ďalších skutočnostiach v rozsahu a za podmienok určených v dohovore a stanovách.
§ 17

(1) Zhromaždenie volí zo svojich členov predsedu zhromaždenia a podpredsedu zhromaždenia, ktorý zastupuje predsedu zhromaždenia v prípade jeho neprítomnosti. Volebné obdobie je štvorročné, ak dohovor alebo stanovy neurčia inak.

(2) Predseda zhromaždenia zvoláva, pripravuje a riadi zasadania zhromaždenia, ak tento zákon neustanovuje inak.

(3) Zhromaždenie zasadá podľa potreby, najmenej však dvakrát ročne.

(4) Na platné rozhodnutie zhromaždenia je potrebný súhlas nadpolovičnej väčšiny všetkých jeho členov, ak osobitný predpis, 7a) dohovor alebo stanovy neustanovujú inak.“.

Poznámka pod čiarou k odkazu 7a znie:
„7a) Čl. 8 ods. 1 a 9 ods. 1 nariadenia (ES) č. 1082/2006 v platnom znení.“.

23. V § 18 ods. 1 sa za slová „ak nie sú“ vkladajú slová „osobitným predpisom, 1)“.

24. V § 18 ods. 4 sa vypúšťa druhá veta.

25. V § 18 ods. 5 sa  bodka nahrádza čiarkou a na konci sa pripájajú tieto slová: „ak dohovor alebo stanovy neurčia inak.“.

26. V § 18 odsek 6 znie:

„(6) Riaditeľ sa zúčastňuje na zasadaniach zhromaždenia.“.

27. V § 18 ods. 8 druhá veta znie:

„Bezúhonnosť sa preukazuje podľa § 35 ods. 3.“.

28. V § 19 ods. 1 písm. b) sa čiarka vypúšťa a na konci sa pripájajú tieto slová: „alebo zánikom zoskupenia pred uplynutím funkčného obdobia,“.

29. V § 19 odsek 2 znie:

„(2) Riaditeľ sa môže vzdať funkcie písomným oznámením predsedovi zhromaždenia. Výkon funkcie riaditeľa v tomto prípade zaniká dňom nasledujúcim po dni doručenia písomného oznámenia predsedovi zhromaždenia, ak dohovor alebo stanovy neurčia inak.“.

30. Nadpis nad § 20 znie:

„Kontrolný orgán“.

31. V § 20 odsek 2 znie:

„(2) Dozorná rada musí byť zriadená, ak hodnota majetku zoskupenia je vyššia ako 100 000 eur alebo ak je súčasťou jeho majetku prioritný majetok podľa § 28. V ostatných prípadoch môže byť zriadená, ak to upravujú dohovor alebo stanovy.“.

32. V § 20 odseky 4 až 6 znejú:

„(4) Kontrolný orgán je oprávnený nahliadať do všetkých dokladov a záznamov týkajúcich sa činnosti zoskupenia a kontrolovať, či je účtovníctvo riadne vedené v súlade s osobitným predpisom8) a či zoskupenie uskutočňuje svoju činnosť v súlade so všeobecne záväznými právnymi predpismi, dohovorom a stanovami.

(5) Kontrolný orgán najmä
a) preskúmava účtovnú závierku a výročnú správu a predkladá svoje vyjadrenie zhromaždeniu,
b) kontroluje vedenie účtovníctva a iných dokladov,
c) upozorňuje zhromaždenie na zistené nedostatky a podáva návrhy na ich odstránenie.

(6) Kontrolný orgán je oprávnený najmä
a) zvolať mimoriadne zasadanie zhromaždenia, ak si to vyžaduje záujem zoskupenia,
b) podávať zhromaždeniu návrh na odvolanie riaditeľa,
c) zúčastniť sa na zasadaní zhromaždenia; v prípade dozornej rady má toto právo každý jej člen,
d) upozorniť zhromaždenie na zistené porušenie všeobecne záväzných právnych predpisov, dohovoru alebo stanov.“.

33. § 20 sa dopĺňa odsekom 7, ktorý znie:

„(7) Dozorná rada zasadá podľa potreby, najmenej raz ročne.“.

34. V § 21 ods. 1 tretia veta znie:

„Bezúhonnosť sa preukazuje podľa § 35 ods. 3.“.

35. V § 21 odsek 2 znie: 

„(2) Členov dozornej rady alebo revízora volí a odvoláva zhromaždenie. Podrobnosti o voľbe a odvolávaní člena dozornej rady alebo revízora upravia dohovor alebo stanovy.“.

36. V § 21 ods. 3 sa za slová „šesťročné, ak“ vkladajú slová „dohovor alebo“.

37. V § 21 ods. 4 prvá veta znie:

„Členstvo v dozornej rade a funkcia revízora sú čestné a nezastupiteľné.“.

38. V § 22 ods. 1 sa za písmeno c) vkladá nové písmeno d), ktoré znie:

„d) dňom, v ktorom prestal spĺňať podmienky podľa § 21 ods. 1,“.

Doterajšie písmená d) a e) sa označujú ako písmená e) a f).

39. V § 22 odsek 2 znie:

„(2) Člen dozornej rady alebo revízor sa môže vzdať funkcie písomným oznámením predsedovi zhromaždenia. Výkon funkcie v tomto prípade zaniká dňom nasledujúcim po dni doručenia písomného oznámenia predsedovi zhromaždenia, ak dohovor alebo stanovy neurčia inak.“.

40. V § 23 sa slová „Člen zoskupenia“ nahrádzajú slovami „Člen zhromaždenia“.

41. § 24 vrátane nadpisu znie:

„§ 24
Zápisnica o zasadaní orgánov zoskupenia

Zo zasadania orgánov zoskupenia sa vyhotovuje zápisnica, ktorú zoskupenie uchováva v lehote ustanovenej stanovami, ktorá nesmie byť kratšia ako štyri roky.“.

42. § 25 vrátane nadpisu nad paragrafom znie:

„Majetok zoskupenia
§ 25

(1) Majetok zoskupenia tvoria najmä

a) vklady zakladateľov a pristupujúcich členov,
b) peňažné príspevky členov,
c) príjmy z vlastnej činnosti,
d) príjmy z podnikateľskej činnosti po zdanení,
e) dedičstvo,
f) dary od fyzických osôb a právnických osôb.

(2) Ústredný orgán štátnej správy môže do zoskupenia vložiť majetok štátu iba na základe rozhodnutia vlády. Obec a vyšší územný celok môžu do zoskupenia vložiť majetok v súlade s osobitnými predpismi. 9a)

(3) S vlastníckym právom k majetku, ktorý sa prevádza do vlastníctva zoskupenia, sa prevádzajú aj práva a záväzky súvisiace s týmto majetkom.

(4) Člen zoskupenia spíše so zoskupením písomný protokol o odovzdaní majetku po vzniku zoskupenia. Protokol obsahuje presné vymedzenie a hodnotu odovzdávaného majetku, v prípade nepeňažného vkladu túto hodnotu určí znalecký posudok. Protokol podpisuje štatutárny zástupca člena zoskupenia a štatutárny zástupca zoskupenia.

(5) Zápis vlastníckych práv k nehnuteľnostiam sa vykoná vkladom do katastra nehnuteľností podľa osobitného predpisu.10)“.

Poznámka pod čiarou k odkazu 9a znie:
„9a) Zákon č. 138/1991 Zb. o majetku obcí v znení neskorších predpisov.
 Zákon č. 446/2001 Z. z. o majetku vyšších územných celkov v znení neskorších predpisov.“.

43. V § 27 ods. 2 sa vypúšťajú slová: „alebo príspevok“.

44. § 28 vrátane nadpisu znie:
„§ 28
Prioritný majetok

(1) Prioritný majetok na účely tohto zákona je nehnuteľný majetok štátu, vyššieho územného celku alebo obce, ktorý vkladá štát, vyšší územný celok alebo obec ako zakladateľ alebo člen do zoskupenia a ktorý je určený výlučne na zabezpečenie účelu, na ktorý bolo zoskupenie založené.

(2) Prioritný majetok nemožno založiť alebo inak zaťažiť, ani ho inak použiť na zabezpečenie záväzkov zoskupenia alebo tretej osoby, nemožno ho predať, darovať ani prenechať do nájmu alebo do výpožičky. Označenie prioritného majetku v katastri nehnuteľností sa vykoná poznámkou 10a) na návrh člena zoskupenia, ktorý prioritný majetok do zoskupenia vložil.

(3) Prioritný majetok nepodlieha výkonu rozhodnutia, exekúcii a nie je súčasťou konkurznej podstaty.

(4) V prípade zrušenia zoskupenia je likvidátor povinný prioritný majetok odplatne ponúknuť členovi zoskupenia, ktorý prioritný majetok do zoskupenia vložil. Ak tento neprejaví o prioritný majetok záujem, ponúkne ho likvidátor štátu, vyššiemu územnému celku alebo obci, na ktorého území z nich má sídlo alebo sa nachádza člen zoskupenia, ktorý prioritný majetok do zoskupenia vložil. Ak ani tieto subjekty neprejavia o prioritný majetok záujem, ponúkne ho likvidátor inej právnickej osobe, ktorá má sídlo na území štátu, v ktorom sa prioritný majetok nachádza.

(5) Likvidátor ponúkne prioritný majetok podľa odseku 4 v hodnote stanovenej znaleckým posudkom.“.
 
Poznámka pod čiarou k odkazu 10a znie:
„10a) § 38 a 39 zákona č. 162/1995 Z. z. v znení neskorších predpisov.“.

Doterajšia poznámka pod čiarou k odkazu 10a sa označuje ako poznámka pod čiarou k odkazu 10b.

45. V § 29 odsek 3 znie:

„(3) Návrh rozpočtu predkladá na schválenie zhromaždeniu riaditeľ najneskôr dva mesiace pred začiatkom kalendárneho roka, na ktorý sa rozpočet zostavuje. Zhromaždenie schváli rozpočet zoskupenia najneskôr do 31. decembra kalendárneho roka, ktorý predchádza kalendárnemu roku, na ktorý sa rozpočet zostavuje.“.

46. V § 30 ods. 1 sa na konci pripája táto veta:

„Účtovným obdobím zoskupenia je kalendárny rok.“.

47. V § 30 odseky 3 a 4 znejú:

„(3) Účtovná závierka musí byť overená audítorom, ak
a) prostriedky poskytnuté z Európskej únie, zo štátneho rozpočtu, z rozpočtu štátneho fondu, rozpočtu vyššieho územného celku a z rozpočtu obce prekročia sumu 33 000 eur v roku, za ktorý je účtovná závierka zostavená,
b) všetky príjmy zoskupenia prekročia sumu 170 000 eur v roku, za ktorý je účtovná závierka zostavená.

(4) Účtovná závierka a správa audítora podľa odseku 3 sa zverejňujú vo verejnej časti registra účtovných závierok 10b) najneskôr do 15. apríla nasledujúceho roka.“.

48. V § 31 odsek 2 znie:

„(2) Výročná správa obsahuje
a) prehľad činností vykonaných v kalendárnom roku vo vzťahu k cieľu a úlohám zoskupenia,
b) osobitný prehľad činností vykonaných v kalendárnom roku, ktoré boli spolufinancované Európskou úniou alebo zo štátneho rozpočtu,
c) prehľad o činnosti orgánov zoskupenia,
d) zhodnotenie základných údajov obsiahnutých v účtovnej závierke,
e) prehľad o peňažných príjmoch a výdavkoch,
f) prehľad rozsahu príjmov a výnosov v členení podľa zdrojov,
g) stav a pohyb majetku a záväzkov zoskupenia,
h) zmeny a nové zloženie orgánov zoskupenia, ku ktorým došlo v priebehu kalendárneho roka,
i) informácie o plánovanej činnosti zoskupenia,
j) ďalšie údaje určené zhromaždením.“.

49. § 32 vrátane nadpisu znie:
„§ 32
Zodpovednosť zoskupenia a jeho členov

(1) Zoskupenie zodpovedá za svoje záväzky celým svojim majetkom.

(2) Členovia zoskupenia, ktorí sú slovenským subjektom, ručia za záväzky zoskupenia len do výšky svojich nesplatených vkladov zapísaných v registri.“.

50. Za § 32 sa vkladá § 32a, ktorý vrátane nadpisu znie:

„§ 32a
Správny delikt
(1) Registrový úrad uloží pokutu od 50 eur do 800 eur zoskupeniu, ktoré neoznámilo registrovému úradu zmenu zapisovaných údajov podľa § 8 ods. 2.
(2) Pri určovaní výšky pokuty sa prihliada na závažnosť protiprávneho konania, spôsob, a okolnosti protiprávneho konania.
(3) Konanie o uloženie pokuty možno začať do jedného roka odo dňa, keď sa registrový úrad dozvedel o porušení povinnosti, najneskôr však do troch rokov odo dňa, keď k porušeniu povinnosti došlo.
(4) Pokuty sú príjmom štátneho rozpočtu.“.

51. § 35 vrátane nadpisu znie:

„§ 35
Spoločné ustanovenia

(1) Na konanie o zápise zoskupenia do registra, o zápise zmien zapisovaných údajov v registri, o výmaze zoskupenia z registra a o uložení pokuty podľa § 32a sa vzťahujú ustanovenia všeobecného predpisu o správnom konaní, 5b) ak tento zákon neustanovuje inak.

(2) Konanie o udelení súhlasu s účasťou slovenského subjektu v zoskupení založenom na území členského štátu, konanie o schválení dohovoru, konanie o schválení zmeny dohovoru, konanie o zápise zoskupenia do registra, konanie o uložení pokuty, konanie o zápise zmien zapisovaných údajov a konanie o výmaze zoskupenia z registra možno vykonať len v listinnej podobe.

(3) Bezúhonnosť fyzickej osoby sa na účely tohto zákona preukazuje výpisom z registra trestov, nie starším ako tri mesiace, vydaným príslušným orgánom štátu, ktorého je fyzická osoba štátnym príslušníkom. Ak sa takýto doklad v uvedenom štáte nevydáva, nahrádza výpis z registra trestov rovnocenná listina vydaná príslušným orgánom uvedeného štátu.“.

Poznámka pod čiarou k odkazu 12 sa vypúšťa.

52. Za § 35 sa vkladá § 36, ktorý vrátane nadpisu znie:

„§ 36
Prechodné ustanovenie k úpravám účinným od 1. marca 2015

Konania začaté pred 1. marcom 2015 sa dokončia podľa doterajších predpisov.“.

Čl. II

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplne znenie zákona Národnej rady Slovenskej republiky č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov, ako to vyplýva zo zmien a doplnení vykonaných zákonom č. 547/2011, zákonom č. 352/2013 a týmto zákonom.

Čl. III

Tento zákon nadobúda účinnosť 1. marca 2015.